宋次道家摘寶相花歸清平里
作者：梅堯臣
朝代：宋

paragraphs: 往歲見此花開遲，手擷羣芳因醉嗅。
今來須約爛漫看，及過風雨又已後。
主人爲我特殷勤，架底深深掇孤秀。
密枝陰蔓不爭開，薄紅細葉尖相鬭。
先時已落已掃除，最晚堪憐子所厚。
呼童歸遺不可緩，金盤付與急奔驟。
暮還已見映雪髻，初拈尚覺香在袖。
官橋夜市正沽酒，沽酒共賞莫待晝。